Grond oral in Oudtshoorn beset | Netwerk24
Deur Jackie Kruger 27 Februarie 2020 15:33
Die Oudtshoorn-munisipaliteit win regsadvies in oor verskeie voorvalle van grondbesetting wat in die dorpsgebied voorkom.
"Dit word in 'n baie ernstige lig beskou," sê Ntobeko Mangqwengqwe, 'n munisipale woordvoerder, by navraag.
Dit het aan die lig gekom dat die munisipaliteit ook inligting ontvang het dat "organiseerders" van die onwettige besettings die grond verkoop of geld van die onwettige plakkers eis.
Die munisipaliteit het regsadvies ingewin sodat die kwessie voor die hof kan kom vir 'n beslissing. Die meeste stukke grond, soos dié by die Hoërskool Môrester, is geoormerk vir maatskaplike behuising.
Die munisipaliteit sê dat wanneer die raad behuisingsprojekte lewer vir mense op die waglys word die toewysings ingevolge die munisipale beleid daaroor gedoen. Die beleid skryf grotendeels voor dat die persoon wat die langste op die waglys is, die eerste vir 'n huis in aanmerking kom.
Die EFF in die Suid-Kaap het in reaksie gesê hy ondersteun die grondlose agtererf-bewoners en mense op die waglys aan wie huise en toegang tot grond vir skuiling toekom.
Grond by die Hoërskool Môrester, Wesbank en naby die sakekern moet beskikbaar gestel word aan alle besetters, mense op die waglys en agtererf-bewoners.
Indien die bewerings waar is dat sommige organiseerders geld vir grond vra, moet daar teen hulle opgetree word.